– Det har blitt en del telefoner etter midnatt i helgene. De har søkt opp Freddy Kalas i telefonkatalogen, også har de vel funnet mitt nummer i stedet, sier Kaalsaas.

– Som regel starter samtalene med at de synger «Pinne for landet» og de andre kjente sangene. De virker godt beruset.

– Begynner du å bli lei sangene?

– Sangene er veldig bra, så jeg er ikke lei på den måten, sier han.

(Artikkelen fortsetter under lydklippet)

I går skrev Freddy Kaalsaas dette innlegget på sin Facebook-profil. Hør intervjuet med han her. Du trenger javascript for å se video. I går skrev Freddy Kaalsaas dette innlegget på sin Facebook-profil. Hør intervjuet med han her.

Har fått 10 telefonsamtaler på en natt

Personene som ringer til Freddy Kaalsaas tror han er artisten Freddy Kalas.

Artisten har de siste årene fått et godt fotfeste innen norsk musikk, og låtene hans er spilt titalls millioner ganger på Spotify.

Mest kjent er låten «Pinne For Landet», som lå på toppen av VG-lista i 24 uker i strekk.

Tidligere i år deltok Freddy Kalas i Melodi Grand Prix med låten «Feel Da Rush».

Det var etter MGP Freddy Kaalsaas ble nedringt på nettene i helgene.

– Antall samtaler varierer fra helg til helg, men senest på fredag fikk jeg seks telefoner. Det varierer fra 1–10 samtaler, sier sørlendingen.

(Artikkelen fortsetter under lydklippet)

Freddy Kalas synes synd på Freddy Kaalsaas som ringes ned av damer på nattetid. Du trenger javascript for å se video. Freddy Kalas synes synd på Freddy Kaalsaas som ringes ned av damer på nattetid.

– Stakkars

– Uff, det er sikkert kjempeslitsomt. Stakkars, sier artisten Freddy Kalas da NRK ringer og forteller ham om alle telefonsamtalene.

Han har selv skjult telefonnummer, nettopp på grunn av slike samtaler.

Artisten er glad for at Freddy fra Søgne tar det pent, men forstår at det kan være slitsomt å høre berusede damer synge sangene hans midt på natta.

– Det er jo kjempegøy, og jeg har ledd mye av dette, men jeg synes også skikkelig synd på han, sier Freddy Kalas.

Men Freddy Kaalsaas tar det hele med et smil.

– Jeg er jo litt PR-kåt selv, så jeg ser humoristisk på det. Hvis han fortsetter å lage god musikk, så skal jeg ta telefonene i helgene for han, sier han.